b"\n_START_ARTICLE_\nBarbara Nichols\n_START_SECTION_\nBarndom\n_START_PARAGRAPH_\nBarbara Marie Nickerauer ble f\xc3\xb8dt 10. desember 1928 i Mineola i New York, som datter av George og Julia Nickerauer. Familien flyttet til Jamaica i Queens da Nickerauer var i ten\xc3\xa5rene. Der studerte hun ved Woodrow Wilson High School. Etter \xc3\xa5 ha blitt uteksaminert arbeidet hun i en skj\xc3\xb8nnhetssalong.\n_START_SECTION_\nKarriere\n_START_PARAGRAPH_\nNichols vant flere lokale skj\xc3\xb8nnhetsk\xc3\xa5ringer. Hun bleket det r\xc3\xb8dbrune h\xc3\xa5ret sitt da hun fikk sin f\xc3\xb8rste teaterjobb, i en dansetropp, p\xc3\xa5 et hotell i Ciudad Trujillo i Den dominikanske republikk. Da hun kom tilbake til USA var hun korpike p\xc3\xa5 Latin Quarter i New York og arbeidet deretter som pinupmodell. Nichols debuterte p\xc3\xa5 Broadway i en nypremiere av musikalen Pal Joey i 1952. Hun hadde sin filmdebut i en ukreditert rolle som danserinne i westernfilmen De fortaptes elv (1954), med Robert Mitchum og Marilyn Monroe i hovedrollene. _NEWLINE_P\xc3\xa5 midten av 1950-tallet spilte Nichols en rekke roller i fjernsynsteater, vanligvis som en femme fatale, og fikk kallenavnet \xc2\xabFjernsynets svar p\xc3\xa5 Marilyn Monroe\xc2\xbb. Hun spilte i filmer som De m\xc3\xb8ttes i regnet (1956), Konge og fire damer (1956), Den s\xc3\xb8te duft av suksess (1957), The Pajama Game (1957), Pal Joey (1957), The Naked and the Dead (1958) og Mellom to menn (1959). Nichols spilte modellen Ginger i situasjonskomedien Love That Jill, som varte i \xc3\xa9n sesong i 1958. Hun spilte ogs\xc3\xa5 gjesteroller i TV-serier som The Thin Man, Dragnet, The Bob Cummings Show, Climax! og The Untouchables._NEWLINE_Nichols spilte i Broadway-musikalen Let It Ride i 1961. P\xc3\xa5 1960- og 1970-tallet spilte hun i filmer som Hvem var den damen? (1960), Jenter, her er det gutter (1960), En stjernes fortid (1961), Oppr\xc3\xb8r i kvinnefengselet (1962), Med hilsen, Bimbo Jones (1964), The Human Duplicators (1965), Elsket og savnet (1965), The Power (1968) og Charley and the Angel (1973). Hun spilte ogs\xc3\xa5 gjesteroller i TV-serier som The Twilight Zone, Batman, The Doris Day Show, Green Acres, The Wild Wild West, Love, American Style, Hawaii Five-O og The Beverly Hillbillies. Nichols' siste film var Won Ton Ton Superstar (1976).\n_START_SECTION_\nPrivatliv\n_START_PARAGRAPH_\nNichols skadet seg i to bilulykker. Hun m\xc3\xa5tte fjerne milten etter en ulykke i 1957 og skadet leveren i en ulykke flere \xc3\xa5r senere. Nichols ble innlagt p\xc3\xa5 Cedars-Sinai Medical Center i Los Angeles i august 1976, grunnet komplikasjoner som f\xc3\xb8lge av skadene. Hun d\xc3\xb8de p\xc3\xa5 sykehuset 5. oktober 1976. Nichols er gravlagt p\xc3\xa5 Pinelawn Memorial Park i Farmingdale i New York."